अमिताभ को मोहाली नहीं पहुंच पाने का मलाल  
अमिताभ बच्चन को भारत और पाकिस्तान के बीच मोहाली में होने वाले विश्वकप क्रिकेट के बहुप्रतीक्षित सेमीफाइनल मैच में नहीं पहुंच पाने का मलाल है।
हिन्दी फिल्मों के शहंशाह अमिताभ बच्चन को भारत और पाकिस्तान के बीच मोहाली में होने वाले विश्वकप क्रिकेट के बहुप्रतीक्षित सेमीफाइनल मैच में नहीं पहुंच पाने का मलाल है।  बॉलीवुड के महानायक ने माइक्रो ब्लागिंग वेबसाइट ट्विटर पर लिखा, भारत-पाकिस्तान के बीच मोहाली में होने वाले मैच के लिए जबर्दस्त योजनाएं बनाई गई हैं। समूचा देश इस मैच के समाप्त होने तक अपने सांसे रोके रखेगा लेकिन मैं नहीं जा सकता।इस महामुकाबले के टिकटों के लिए मची जबर्दस्त होड़ और टीवी चैनलों पर इस संबंध में दिखाई जा रही खबरों पर टिप्पणी करते हुए बिग बी ने लिखा है, हम बुधवार को पाकिस्तान के साथ सेमीफाइनल खेलेंगे। इस मैच का विजेता फाइनल में जाएगा।अमिताभ ने लिखा, इस मैच के लिए लोगों में हद दर्जे तक पागलपन दिख रहा है। जैसे ही यह मैच शुरू होगा पूरा देश लगभग थम-सा जाएगा । मुकाबला शुरू होने से पहले ही इसके सारे टिकट बिक गए हैं। दलाल टिकटों की मारा-मारी मचाये हुए हैं। टीवी चैनलों के लिए बुधवार को होने वाले इस मैच के अलावा कुछ भी प्रासंगिक नहीं है।इस बीच स्वर कोकिला लता मंगेशकर ने टीम इंडिया को यशस्वी भव का आशीर्वाद दिया है। उन्होंने कहा, मैं सेमीफाइनल मैच से ठीक पहले टीम इंडिया को मिल रहे जबर्दस्त समर्थन से बेहद खुश हूं। मुझे पूरा विश्वास है कि हम मैच जीतेंगे । तथास्तु । यशस्वी भव।